ДОКЛАД ЗА ДЕЙНОСТТА НА БЪЛГАРСКАТА ФЕДЕРАЦИЯ ПО ХОКЕЙ НА ЛЕД ЗА ПЕРИОДА 2019 - 2020 ГОДИНА



Българската федерация по хокей на лед /БФХЛ/ е сдружение регистрирано за спортна дейност в обществена полза, със седалище: гр. София 1040, бул. “Васил Левски” 75. Административната дейност на БФХЛ е локализирана на адреса на управлението. Дружеството няма регистрирани клонове в страната и чужбина.

Основната дейност на Федерацията е свързана с развитие и популяризиране на спорта Хокей на лед. За изпълнението й от 2013 година федерацията не можа да разчита на финансиране от Министерството на младежта и спорта.

В началото на 2020 година федерацията взе безсрочен Спортен лиценз № 76 и пререгистрира 13 клуба.

До момента БФХЛ е организирала 31 световни първенства. Осем от тях в последните четири години.
 
Настоящият доклад обхваща периода от юни 2019 - март 2020 година.




ДЪРЖАВНИ ПЪРВЕНСТВА 

В периода 2019-2020 година бяха организирани държавни първенства до 10 години, до 12 години, до 14 години, до 16 години, до 18 години, за мъже. Общо бяха изиграни 195 мача. 

Заради извънредните обстоятелства, свързани с пандемията от коронавирус, първенствата до 12 години и до 14 години ще завършат през септември 2020 година.

За първи път от години в първенството за мъже се включи пети отбор – Червена звезда. Очакванията са през следващата година отборите да са шест.

СВЕТОВНИ ПЪРВЕНСТВА

България участва в следните световните първенства:

1. За жени - Дивизия 3 в София. Отборът се класира на 4-то място
2. За младежи - Дивизия 3 в София. Отборът се класира на 5-то място
3. За юноши до 18 години - Дивизия 2 Б – анулирано
4. За мъже - Дивизия 2 Б – анулирано





РАЗПРЕДЕЛЕНИЕ НА ДЕЙНОСТИТЕ ПО МЕСЕЦИ ЗА 2019 ГОДИНА

ЮНИ
[bookmark: _GoBack]В изпълнение на дългосрочния план за развитие на спорта сред децата и юношите за четвърта поредна година БФХЛ организира  лагер за деца до 10 и до 14 години. Присъстваха треньори от Финландия. Включиха се 86 деца в двете възрастови категории.

ЮНИ – АВГУСТ
През трите летни месеца проекто националните отбори до 15 и до 18 години, както и женският национален отбор, водиха тренировъчни занимания на лед на пързалка Славия.

Първият от трите вратарски лагери за сезона се проведе през месец юли с лектори от Канада, САЩ и Германия. Близо 15 вратаря от 10 до 18 години се включиха в заниманията.
Специализирани седмични вратарски тренировки се провеждаха през целия сезон.

АВГУСТ
БХФЛ затвърди авторитета си като хокеен център на Балканите, организирайки фестивал за играчи до 15 години. Взеха участие над 100 играчи и треньори от 8 балкански държави, като част от програма „Growing the game“, субсидирана от Международната федерация по хокей на лед.

През този месец стартира и проектът с Министерството на младежта и спорта „Подобри себе си“.

За поредна година български съдии получиха наряди за световни първенства – 5 мъже и една жена.

СЕПТЕМВРИ
БФХЛ организира тест за участници в Младежки зимни олимпийски игри в Лозана, Швейцария. Явиха се 14 момчета и 1 момиче. Право на участие получиха Нино Томов и Мария Руневска. 

Като част от подготовката и квалификацията на съдиите, през месец септември 2019 година БФХЛ организира 2-дневен семинар, в който се включиха 16 съдии. 

ОКТОМВРИ
На 5 октомври беше организиран традиционния Уикенд за развитие на женския хокей, в който се включиха 40 участнички, от които 9 начинаещи момичета. Начинаещите получиха като стимул пълна екипировка от БФХЛ.

НОЕМВРИ
Проведени бяха демонстративни мачове за начинаещи на стадион „Юнак“.

ДЕКЕМВРИ
По време на Световното първенство за жени, на което домакин беше София, се проведе „Зимна класика“ за жени с участието на отбори от Литва, Белгия, ЮАР и България. Събитието беше част от откриването на сезона на ледената пързалка „Спортна София“, под патронажа на кмета Йорданка Фандъкова.

В началото на декември, по покана на БФХЛ президентът на Шведската хокейна асоциация Андерс Ларсон и отговарящият за юношеските и младежки национални отбори на Швеция Джон Линд проведоха двудневен семинар на тема „Шведският модел за подрастващи хокеисти“. Семинарът беше посетен от 18 български треньори.
Участие взе и германският треньор Бенд Хааке, водил 11 национални отбора на 47 световни първенства и олимпийски игри.

РАЗПРЕДЕЛЕНИЕ НА ДЕЙНОСТИТЕ ПО МЕСЕЦИ ЗА 2020  ГОДИНА

ЯНУАРИ
През месец януари 2020 година дойде най – големият успех за българския хокей през последните години – бронзов медал от Зимна младежка олимпиада за Мария Руневска във формат 3х3. Представителят ни при юношите Нино Томов се класира на 5-то място. 

По време на Световното първенство за младежи БФХЛ участва с проект за опазване на околната среда към Международната федерация по хокей на лед. 




ФЕВРУАРИ
В традиционният международен мач Бели - Сини за развитие на женския хокей се включиха играчи от националния отбор/жени/ и 12 девойки. Мачът се проведе на Зимна пързалка Славия. 

Заради въведеното на 13 март извънредно положение в България във връзка с епидемията от коронавирус БФХЛ не успя да организира за трети път през сезона световно първенство. 













